*2. melléklet a 31/2020. sz. Képv. testületi határozathoz*

Sorsfordító Szolgáltató Központ

Sorsok Háza Szociális Intézmény

Család- és Gyermekjóléti Szolgálat

6200 Kiskőrös, Rákóczi u. 14 sz.

Szakmai beszámoló

2019. évről

**A Család- és Gyermekjóléti Szolgálat bemutatása, működése, feladata**

2015. január 1-jétől a szociális igazgatásról és szociális ellátásokról szóló 1993. évi III. törvény előírja, hogy a családsegítés csak a gyermekjóléti szolgáltatással integráltan működtethető – települési szinten család- és gyermekjóléti szolgálat, járási szinten család- és gyermekjóléti központ keretében. A szakmai együttműködés kialakítása és a megfelelő felkészülési idő biztosításának érdekében e rendelkezés 2016. január 1-jétől lépett hatályba.

A törvényi változásoknak megfelelően Kiskőrös város járásközpontban 2016. január 1-től a Család- és Gyermekjóléti Központ feladatait az Egészségügyi, Gyermekjóléti és Szociális Intézmény látja el, a Család- és Gyermekjóléti Szolgálatot pedig a Sorsok Háza Szociális Intézmény működteti. A település lélekszámához mérten a törvényi előírás szerint 3 és fél főnek kell végezni a családgondozói feladatokat, 2019-ben teljes létszamban működött a szolgálat. A fenntartó 1 fő munkatársnak biztosította a szociális munkás MA képzést. Munkatársainknak külső mentálhigiénés szakember biztosításával segítjük a mindennapi munka során felmerülő szakmai érzések kezelését. A Szolgálat a 2018-ban birtokba vett épületben üzemel továbbra is a Rákóczi F. u. 14 szám alatt – itt az egész épület a rendelkezésükre áll: udvar, nyitott garázs, ügyfélváró, interjúszoba, közösségi tér (kb. 40 ember befogadására lkalmas), iroda, vizesblokk, külön mozgáskorlátozottak részére is, teakonyha. A munkatársak rendelkezésére áll 2 kerékpár és egy szolgálati autó melyet a városban távolabb lakó és a külterületen, tanyavilágban élő családok látogatására használnak. A munkatársak védelme érdekében a szolgálatnál található egy „pánikhívó” arra az esetre, ha veszélyben érzik magukat az ügyféllel végzett segítői munka során. A „hívó” megnyomását követően 3-5 perc alatt a helyszínre érkezik a biztonsági szolgálat. Munkatársainknak külső mentálhigiénés szakember biztosításával is segítjük a mindennapi munka során felmerülő szakmai érzések kezelését. Továbbá munkatársaink rendszeresen vesznek részt tréningeken, team szupervízión. A szakmai pontszerzési rendszerhez szükséges képzéseken az Intézmény szervezésében vehettek részt a kollégák.

Egy fő pszichológus munkatárs a „segítők segítője”-ként tevékenykedik annak érdekében, hogy a kiégést a segítő munka során és a mentális terhelést csökkentsük.

A Szolgálat munkája kiterjed Kiskőrös város közigazgatási területén élő minden családra és gyermekre. Az ellátottak köre a szociálisan hátrányos helyzetűek, nagycsaládosok, gyermeküket egyedül nevelő szülők, mentális problémával küzdő szülők és gyermekek, munkanélküliek, halmozott problémával küzdők, érdekérvényesítésben gyenge egyének, családok, a veszélyeztetett gyermekek, családok, devianciákkal élő szülők, gyermekek.

A családsegítés kapcsán kiemelt célcsoportok a felnőtt lakosság körében: Tartós munkanélküliek, fiatal munkanélküliek. Adósságterhekkel és lakhatási problémákkal küzdők, és diszfunkcionálisan működő családok. A gyermekjólét kapcsán kiemelt célcsoportok a lakosság körében: A szolgáltatás ellátotti köre a településeken élő szociális, mentális vagy gyermeknevelési problémával küzdő, illetve krízishelyzete miatt segítséget igénylő, veszélyeztetett gyermekek, családok, várandós anyák.

A családsegítés és gyermekjóléti szolgáltatás gyermekjóléti feladatait tájékoztatás nyújtásával, szociális segítőmunkával, valamint más személy, illetve szervezet által nyújtott szolgáltatások, ellátások közvetítésével látja el a Szolgálat.

A feladatok megvalósulását felvilágosítások, információnyújtás, kérelmek, beadványok kitöltésének segítése, adományok közvetítése, intézményi támogató levelek megküldése mellett a komplex családgondozás, a családlátogatások, tanácsadás, a családkonzultációs lehetőségek, segítő beszélgetések, csoportok szervezése, vagy a kliens csoportba való eljuttatása szolgálja. A Szolgálat munkatársai egy eset összes körülményeinek feltárása után mérlegelik, hogy a kialakult veszélyeztetettség megszüntethető-e az önként igénybe vehető alapellátásokkal, vagy gyermekvédelmi gondoskodás körébe tartozó, illetve egyéb hatósági intézkedés kezdeményezését szükséges-e megtenni. Amennyiben szükséges ilyen irányú intézkedés, a Szolgálat megkeresi a Család- és Gyermekjóléti Központot.

2019-ben a Család- és Gyermekjóléti Szolgálat 29 esetben kötött együttműködési megállapodást ügyfelekkel és ennek értelmében gondozta őket rendszeres, komplex családgondozásban. 2019-ben összesen 55 család volt gondozásban. 23 esetben került megszűntetésre együttműködési megállapodás közös megegyezéssel – ez esetekben a családgondozás sikeres volt, a gyermeket, családot veszélyeztető tényezők megszűntek vagy a család más településre költözött így illetékesség miatt az ügy az adott település Család- és Gyermekjóléti Szolgálatához lett közvetítve. A 2019-es évben nem történt egyoldalú megállapodás-megszűntetés a Szolgálat részéről az ügyfél együttműködésének hiányában.

2019-ban a Család- és Gyermekjóléti Szolgálat 1 alkalommal tett javaslatot ideiglenes elhelyezés kezdeményezésére szülői elhanyagolás miatt – a javaslattétel után a gyámhivatal intézkedett, a gyermeket nevelőszülőnél helyezték el.

A családgondozásról, a rendszerbe kerülés folyamatáról

A családok, ügyfelek gondozása, segítése kétféleképpen történik: egy adott családot a Szolgálat egyszeri ügyfélként kezel 2-3 találkozás, családlátogatás alkalmával a probléma megoldódik. Amennyiben az adott probléma hosszabb távú, komplexebb gondozást igényel, az ügyféllel együttműködési megállapodást szükséges kötni, ezáltal megtörténik az alapellátásba vétel, rendszeressé válnak a családlátogatások, találkozások.

A törvényi előírás szerint a családgondozónak az általa, alapellátás keretei között gondozott családdal havonta minimum három alkalommal találkozik A gyakorlatban ez meg is valósul ám a család nehézségei, problémái, anyagi, szociális helyzete sok esetben indokolja a havi 6-7 találkozást is mely történhet lakókörnyezetben vagy a Szolgálat épületében. Egy család vagy személy alapellátásba való bekerülése többféleképpen történhet, de minden esetben önkéntes jelleggel. Kivételt képez az önkéntesség alól, ha a családban nevelkedő gyermek veszélyeztetettsége miatt gyámhatósági intézkedés történik, mely keretében a családot kötelezik a Család- és Gyermekjóléti Szolgálattal való együttműködésre.

**A család- és Gyermekjóléti Szolgálat egyéb feladatai, tevékenységei**

Adományozás

A Család- és Gyermekjóléti Szolgálat rendszeresen gyűjt illetve oszt szét adományokat a rászorulók között. A Sorsfordító Szolgáltató Központ a Magyar Élelmiszerbank Egyesülettel kötött együttműködési megállapodás keretében a közös munka révén napi rendszerességgel kerül kiosztásra sok esetben több mázsa pékáru (kenyérfélék, édes-, sós péksütemények) és zöldség, gyümölcs, melyeket a helyi Tesco áruház biztosít. Az élelmiszerosztás a város minden, szükségben levő lakója számára nyitott. A rendszeres élelmiszeradományból számos egyszeri- és együttműködési megállapodással rendelkező ügyfél számára is adományoztunk napi rendszerességgel. Családlátogatásaink során személyesen vittük el a tanyavilágban élő ügyfelek részére az adományt. Időről-időre magánfelajánlásokból kisebb-nagyobb mennyiségű ruhaadomány is érkezik a Szolgálathoz, melyhez havonta kétszer (minden második hét péntek) ruhaosztás keretében férnek hozzá a rászorulók. Minden hónapban nagy az érdeklődés a ruhaosztás iránt. Kb. havonta, szintén magán felajánlásokból (egy-két feleslegessé vált bútor, teljes hagyaték, stb.) érkezik bútoradomány is, melyek leginkább az együttműködési megállapodással rendelkező ügyfelek között kerülnek kiosztásra, ugyanis a munkatársak a rendszeres családgondozás miatt tisztában vannak az ügyfelek szükségeivel a lakások bútorzatát tekintve.

„Kamasz-panasz” foglalkozások és kirándulások

Kétheti rendszerességgel a Szolgálatnál a „Kamasz-panasz” klub keretében az ügyfeleink körében lévő fiatalkorú személyek játékos önismereti foglalkozáson ismerhetik meg a társaikat, s önmagukat. A kis létszámú csoportfoglalkozás alkalmat ad arra, hogy a résztvevők megnyíljanak egymás előtt, beszélgessenek, játékos feladatokkal a közösséghez tartozás érzése erősödjön.

Szülői klub

Szolgálatunk havi rendszerességgel, meghívott mentálhigiénés szakember vezetésével klubfoglalkozást tart a szülőknek. Az alkalmak nyitottak bárki számára akinek kérdése van gyermekneveléssel, szülői szereppel kapcsolatban vagy kapcsolódni szeretne más szülőkhöz, új embereket megismerni. A szülői klub és a kamasz panasz alkalmakon szolgálatunk étkezést is biztosít a résztvevőknek.

Egyedülálló anyák klubja

2018 év végén indított foglalkozás 2019-ben is rendszeres volt. Az együttműködési megállapodással rendelkező édesanyákat szólítottunk meg, akik egyedül nevelik a gyermekeiket. Vagy házasság felbontása következtében, vagy egyedül vállalták a megszületendő gyermekük nevelését. A résztvevők hasonló problémákkal szembesülnek a mindennapokban. A foglalkozások lehetőséget adnak arra, hogy mentálisan erősítsék, támogassák egymást.

2019-ben több rendezvényt szerveztünk, melyben a gyerekek voltak központban:

- A családi nap alkalmával a szabadtéri program keretében a szülőkkel együtt érkező gyerekek arcfestésben, labda játékokban, akadályversenyen vehettek részt. A szülőkkel mindeközben beszélgetések folytak. Rendezvényünknek a Töhökly úti Tagóvoda adott otthont.

- Húsvéthoz közeledve tavaszváró kézműves foglalkozáson vehettek részt a kisgyermekek és szüleik, ahol nagy örömmel készítették el a szobjáukat díszítő húsvéti díszeket.

- A nyári szünetben mini indián napközis tábort tartottunk a gyermekeknek. Arcfestés, trambulinozás, fejdísz készítés, pólófestés, színezés, rajzolás, stb. voltak a programok és persze nem aradhatott el a pizzázás sem. A gyermekek szülei is szinte kivétel nélkül bevonódtak a kézműves programokba is, ők is élvezték a gondtalan időtöltést. A tábor nagy sikerrel zárult, hagyományt teremtünk belőle.

- November végén a mikulásváró kézműves foglalkozás szintén hasonló sikerrel zajlott le, majd december elején ellátogatott Szolgálatunkhoz a mikulás, aki a szoglálat által biztosított mikuláscsomagokat osztotta szét a klientúránkhoz tartozó gyermekeknek. A gyermekek versekkel, dalokkal készültek az ünnepségre. A Mikulást 70-80 vidám gyerek várta lelkesen. Mindenki mikuláscsomaggal tért haza.

- Karácsony közeledtével a Szolgálatnál megrendezésre került egy vidám délután, ahol minden gyerek a Cipősdoboz akciónak köszönhetően ajándékot kaphatott. A Cipősdoboz akcióban a városban működő Hufbau Akker Áruház is gyűjtötte az adományokat, a csomagokat pedig Szolgálatunknak továbbították így ezek is gazdára találtak. Az áruház és a Szolgálat kölcsönösen biztosította egymást a jövőre nézve is együttműködéséről.

A család- és gyermekjóléti szoglálat által szervezett évközi és állandó (tiniklub) programokra a fenntartó által biztosított kisbusszal segítjük a tanyavilágban és Erdőtelken élők be- illetve hazaszállítását.

Észlelő- és jelzőrendszer

A Szolgálat feladata működtetni Kiskőrös városban a veszélyeztetettséget észlelő- és jelző rendszert, melynek részletes feladatait a 15/1998. (IV. 30.) NM rendelet írja le.
Az észlelő- és jelzőrendszer tagjainak (pl. védőnői szolgálat, háziorvos, házi gyermekorvos, köznevelési intézmények, rendőrség, párfogói felügyelői szolgálat, gyermekjogi képviselő, munkaügyi hatóság, stb.) a rendelet által előírtak szerint kötelessége jelzéssel élni a gyermek veszélyeztetettsége esetén a gyermekjóléti szolgáltatást nyújtó szolgáltatónál, továbbá hatósági eljárást kezdeményezni a gyermek bántalmazása, illetve súlyos elhanyagolása vagy egyéb más, súlyos veszélyeztető ok fennállása, továbbá a gyermek önmaga által előidézett veszélyeztető magatartása esetén. Kiskőrösön az észlelő- és jelzőrendszer tagjai aktívak, szoros az együttműködés a tagok és a Szolgálat között.

2019-ben a Család- és Gyermekjóléti Szolgálathoz összesen 68 jelzés érkezett - legtöbb esetben köznevelési intézményektől (igazolatlan mulasztás, magatartási problémák), a rendőrségtől (bűncselekmény, szabálysértés, garázdaság, stb.) és az iskolai-óvodai szpciális segítőtől és a Védőnői Szolgálattól.

 Jelzések megoszlása jelzőrendszeri tagonként (2019)

A jelzőrendszeri tagok tekintetében 2016 szeptemberétől lehetett megfigyelni az egyre aktívabb részvételt: Iskolai, óvodai hiányzásokról egyre sűrűbben tettek jelzést, kisebb mértékű (5-10-15 óra) hiányzás kapcsán is felkeresték Szolgálatunkat. Tapasztalatunk, hogy az időben megtett jelzések kapcsán az egyszeri családlátogatás is hosszú távú eredményeket érhet el, hat az adott családra vagy gyermekre, ugyanis látják, hogy a mulasztás nem következmény nélküli, a gyermekjóléti rendszer munkatársai személyesen keresik fel a családot, írásos nyoma van találkozásunknak. A jelzőrendszeri tagok és Szolgálatunk munkája ezekben ez esetekben prevenciós jelleggel is bír, megelőzve a komolyabb mértékű hiányzásokat, magatartási problémákat. Egy-egy kirívó példa ellenére ez a tendencia 2019-ben is folytatódott.

Az 15/1998. (IV. 30.) NM rendelet előírása szerint Szolgálatunknak évente 6 alkalommal jelzőrendszeri tanácskozást, és minden év február 28-ig éves szakmai tanácskozást kell tartania, ahol az előző év tapasztalatai kerülnek megvitatásra és a jövőbeni tervek felvázolása is megtörténik. A 2019 évben megtartott jelzőrendszeri tanácskozások:

**03.12.** - A megbeszélést felvezette Szomor Máté, megköszönte, hogy a jelzőrendszeri tagok megküldték írásos beszámolóikat. Összegezte a beszámolók tapasztalatait:

* A jelzőrendszeri tagok minden esetben kaptak visszajelzést a megtett jelzéseik kapcsán.
* Szolgálatunk és a központ által összehívott esetmegbeszéléseken a legtöbbször jelen voltak az érintett jelzőrendszeri tagok.
* A szolgálttal való munkakapcsolatot kiválóra értékelték a jelzőrendszer tagjai melyet szolgálatunk is meg tud erősíteni. A szakmai kommunikáció érdekében az írásos kapcsolattartáson kívül számos telefonos megbeszélés és személyes találkozás történik. Egy általános iskola jelzete felénk, hogy a jelzésekre tett intézkedésről szükségét érzik telefonon is beszélni az írásos válaszadás mellett – ennek eleget fogunk tenni.

2019 szeptemberétől kötelező lesz biztosítani az óvodai iskolai szociális segítő tevékenységet minden oktatási intézményben. Ezzel vélhetően a jelzőrendszer is hatékonyabban tud majd működni, ugyanis az érintett kollégáknak delegáló lapot kell küldeniük a szolgálatok felé a diákokkal kapcsolatos problémákról.

A továbbiakban köteletlen szakmai diskurzus folyt aktuális esetekről melyek érintik a jelzőrendszer több tagját.

**03.26** - Téma: Helyi mentálhigiénés együttműködés a gyermekek és fiatalok érdekében. A „Gyerek és ifjúságpszichiátriai, addiktológiai és mentálhigiénés ellátórendszer infrastrukturális feltételeinek fejlesztése” c. kiemelt projekt bemutatkozó rendezvénye.

A megbeszélést megnyitotta Domonyi László polgármester, majd felvezette Szomor Máté és Hajdu Julianna.

dr. Koós Tamás bemutatta a projekt részleteit, a már megvalósult és megvalósítani kívánt elemeket. Szegeden új intézet épül az érintett gyermekek ellátása érdekében, illetve szülői, támogatói csoportokat is létrehoznak. Járásonként, városonként mentálhigiénés teameket szerveznek, ebben Kiskőrös mintaként szolgál, ugyanis helyben már megalakult a team. Az előadásban részletes bemutatása történt a projektnek.

A továbbiakban köteletlen szakmai diskurzus folyt aktuális esetekről melyek érintik a jelzőrendszer több tagját.

**09.17.** – Téma: Az óvodai- iskolai szociális segítés aktualitásai a tané kezdete tekintetében.

A megbeszélést felvezette Szomor Máté. Az 2018. évi iskolai, óvodai szociális segítés tematikájú megbeszélés sikeressége miatt idén is hasznos tartottuk egy kötetlenebb, mégis a szakmai dilemmákra, együttműködési sajátosságokra, közös problémákra fókuszáló megbeszélést tartani.

A szolgáltatás vezetője, Bozó-Kutyifa Eszter mesélt eddigi tapasztalataikról, illetve a szeptembertől szélesebb körben kötelező jellegű szolgáltatást mutatta be. Az új kollégák és ellátási területük bemutatás is megtörtént. Minden munkatársnak egyéni fogadóóráik lesznek az intézményekben, az itt feltárt esetekkel kapcsolatban küldenek számunkra delegáló/jelző lapokat. Ezeket a szolgálat jelzésként kezeli, választ is küld a munkatársaknak. A segítő nem végez hosszantartó esetkezelést, amennyiben egy-két beszélgetéssel nem oldódik meg a probléma a diákkal kapcsolatban, delegálja a szolgálat felé.

A továbbiakban a jelzőrendszeri tagok által felvetett kérdésekről folyt a szakmai megbeszélés.

**10.01.** – Téma: Tisztasági vizsgálat – az eü. és a gyermekjóléti ellátórendszer feladatai, hatásköre, törvényi szabályozás

A megbeszélést Szomor Máté vezette fel. A témában Szentgyörgyi-Balogh Eszter a BKMK Kalocsai JH Népegészségügyi Intézetének munkatársa tartott előadást.

Az előadó a 2012. évi EPINFO kiskönyv alapján ismertette a problémával kapcsolatos törvényi szabályozást. Ismertette a védőnői szolgálat feladatát részletesen. Szó esett egy családról melyben a gyermekek fejtetvessége évek óta visszatérő probléma. Ismét felhívta mindenki figyelmét, hogy teljesítse munkaköri kötelességét és jelezzen ha fejtetvességet észlel. A védőnőknek kötelességük egy idő után az intézményben lekezelni a gyermek haját. Felhívta a figyelmet az egységes álláspont képviseletére, a problémás családok felé rendszeresen kell jelezni a problémát, segíteni annak megszüntetésében.

A továbbiakban köteletlen szakmai diskurzus folyt aktuális esetekről melyek érintik a jelzőrendszer több tagját.

**11.12.** - Téma: Fiatalkori bűnözés tendenciájának alakulása – adatok a 2019es év tükrében

A megbeszélést felvezette Szomor Máté, köszöntette a megjelenteket.

Kuti Erika tartott előadást. Prezentációjába az előző évekhez képest megjelenő újabb, illetve megszokott tendenciákról tett említést, a felvetődő kérdésekre választ adott.

A továbbiakban köteletlen szakmai diskurzus folyt aktuális esetekről melyek érintik a jelzőrendszer több tagját, illetve Kuti Erika rendőrségi, eljárási ügymeneteket ismertetett melyek a hallgatóságnak szakmai háttérinformációt adott.

**12.10.** – Téma: Aktualitások, kérdések, a következő évben várható jogszabályi változások.

A megbeszélést felvezette Szomor Máté. A megbeszélés témájának keretében Péczkáné Hegedűs Mária megemlítette, hogy az idei jogszabály változások értelmében:

* a család és gyermekjóléti központnak minden oktatási intézményben biztosítania kell azt óvodai, iskolai segítő tevékenységet
* kapcsolattartás, láthatás ügyekben érintett szülők esetében a szülőket mindig a bejelentett lakhelyük szerinti család- és gyermekjóléti központ illetve szolgálat kell, hogy gondozza
* köszöni a segítő tevékenységet a kapcsolattartásban érintett családok kapcsán. A láthatások miatt sok munkájuk nehézségük akad, de az együttműködés segítés számukra
* változás történt a szociális diagnózisok tekintetében: most már pedagógusok is javasolhatják a diagnózis elkészítését, nem csak a szolgálat munkatársai

A továbbiakban a jelzőrendszeri tagok által felvetett kérdésekről, aktualitásokról folyt a szakmai megbeszélés.

Rászoruló Személyeket Támogató Operatív Program

A Rászoruló Személyeket Támogató Operatív Programban (RSZTOP) keretében öt alprojektjein keresztül segíti a kormány a leginkább rászorulókat. Az RSZTOP keretében a szegénység csökkentése érdekében racionalizált, különösen a gyermekekre összpontosító intézkedések végrehajtására kerül sor. Az RSZTOP alprojektjei a kiírásban szereplő ütemezés szerint, 2019-ban rendszeresen került sor tarós élelmiszer osztásra.

A Szociális és Gyermekvédelmi Főigazgatóság Bács-Kiskun Megyei Kirendeltsége Szolgálatunkkal is megkötötte együttműködési megállapodását az RSZTOP program keretén beül. A Főigazgatóság munkatársai havi rendszerességgel szállítanak ki kb. 20 élelmiszercsomagot - A csomagok kiosztását egy munkatársunk és a Főigazgatóság munkatársai végzik. Az osztás időpontjáról munkatársaink előre értesítik a rászorulókat, hogy a személyre szóló meghívót átvehessék, ugyanis e nélkül és okmányaik nélkül nem tudják átvenni a csomagokat.

Mentálhigiénés Team

2019-ben megalakult Kiskőrösön a **Mentálhigiénés Team,** melynek a célja a helyi szakemberek élő együttműködésének elősegítése, a már meglévő szociális háló erősítése. A család és gyermekjóléti szolgálat is minden alkalommal képviseltette magát.

Összegzés

A Család- és Gyermekjóléti Szolgálat működése során a településen jó együttműködést tart fenn egyrészt a helyi ellátórendszerrel, a gyermekvédelmi rendszerrel, másrészt a lakossággal, ügyfelekkel, akik bizalommal fordulnak Szolgálatunkhoz segítségért, információért, támogatásért.

**Kiskőrös 2020.április 01.**

 **Hajdu Julianna sk.**

 **Sorsfordító Szolgáltató Központ**

 **igazgató**